

Dámhachtain Sparánachta Ailtireachta 2019

Treoirlínte d’Iarratasóirí

**Spriocdháta: 5.30pm, Déardaoin, an 31 Eanáir 2019**

Dámhachtain Sparánachta Ailtireachta: seicliosta don iarratas

Úsáid na seicliostaí thíos chun a chinntiú go bhfuil d’iarratas ar Dhámhachtain Sparánachta Ailtireachta comhlánaithe go hiomlán.

##  Míreanna atá éigeantach i gcás gach iarratais (seiceáil gach ceann de na míreanna seo)

|  |  |
| --- | --- |
| [ ]  | Tá gach cuid den fhoirm iarratais a bhaineann le m’iarratas comhlánaithe agam. |
| [ ]  | D’ullmhaigh mé CV cothrom le dáta lena chur san áireamh le m’iarratas agus tá sé réidh agam lena uaslódáil. |
| [ ]  | D’ullmhaigh mé ráiteas ar mo chleachtas ealaíonta atá leathanach amháin ar fad agus tá sé réidh agam lena uaslódáil.  |
| [ ]  | Tá gach ábhar tacaíochta eile atá riachtanach ullmhaithe agam (mar a shonraítear i gcuid 1.7 thíos) agus tá siad sin réidh le huaslódáil agam.  |

##  Míreanna atá éigeantach i gcás iarratais áirithe (seiceáil iad siúd a bhaineann le d’iarratas)

|  |  |
| --- | --- |
| [ ] [ ]  | Éilíonn an Chomhairle Ealaíon ar gach duine aonair agus ar gach eagraíocht a sholáthraíonn seirbhísí (mar shampla seirbhísí cultúrtha, áineasa, oideachais) do leanaí agus do dhaoine óga atá faoi bhun ocht mbliana déag d'aois beartais agus nósanna imeachta oiriúnacha um chosaint leanaí a chur i bhfeidhm. Agus iarratas á dhéanamh agat, caithfidh tú a chur in iúl cé acu a bhaineann do thogra leis an aoisghrúpa seo nó nach mbaineann. Má fhreagraíonn tú 'Tá' ar an gceist seo san fhoirm iarratais agus má éiríonn le d'iarratas, beidh ort, mar choinníoll maoiniúcháin, a dheimhniú agus a léiriú go bhfuil beartais agus nósanna imeachta oiriúnacha um chosaint leanaí i bhfeidhm agat. Tá tuilleadh eolais ar [www.tusla.ie](http://www.tusla.ie).Tá obair le daoine soghonta i gceist le mo thogra, agus tá admháil go gcloím leis na *Beartais agus* *Nósanna Imeachta Náisiúnta um Chosaint Daoine Soghonta atá i mBaol Mí-Úsáide* ar [www.hse.ie](http://www.hse.ie) curtha isteach agam.  |
| [ ]  | Tá obair le hainmhithe i gceist mar chuid de mo thogra, agus tá cóip den cháipéis *Beartais agus Nósanna Imeachta um Chosaint agus Leas Ainmhithe* de mo chuidse nó de chuid m’eagraíochta curtha isteach agam. |

##  Míreanna eile atá ábhartha do m’iarratas, dar liom (seiceáil iad siúd a bhaineann le d’iarratas)

|  |  |
| --- | --- |
| [ ]  | Áirítear le mo thogra litir nó litreacha tacaíochta/teistiméireachta atá réidh le huaslódáil agam. |
| [ ]  | Braitheann mo thogra ar shaineolas daoine nó eagraíochtaí ainmnithe eile, agus tá cáipéis ina sonraítear na daoine sin agus a gcuid saineolais réidh le huaslódáil agam.  |
| [ ]  | Áirítear le mo thogra ábhar eile atá ábhartha do m’iarratas agus atá réidh le huaslódáil agam. |

##  An dara tuairim (seiceáil an mhír seo)

|  |  |
| --- | --- |
| [ ]  | D’iarr mé ar dhuine éigin eile m’iarratas a sheiceáil chun a chinntiú nach bhfuil aon earráidí ann agus nach bhfuil aon rud ar iarraidh.  |

|  |
| --- |
| Cabhair a fháil le d’iarratas* Má tá ceist theicniúil agat faoi shuíomh gréasáin na seirbhísí ar líne a úsáid, is féidir leat ríomhphost a sheoladh chuig onlineservices@artscouncil.ie
* Tá freagraí ar cheisteanna coitianta maidir leis na seirbhísí ar líne a úsáid ar fáil sa rannán Ceisteanna Coitianta ar shuíomh gréasáin na Comhairle Ealaíon ag: <http://www.artscouncil.ie/ga/Teigh-i-dteagmhail-linn/FAQS/Seirbhisi-ar-line/Seirbhisi-ar-line/>
* Téigh chuig an nasc seo a leanas chun féachaint ar ár dtreoir ar YouTube maidir le hiarratas a dhéanamh: <http://www.youtube.com/artscouncildemos>
* Má tá cabhair uait maidir leis an méid atá i d’iarratas, cuir glaoch ar an gComhairle Ealaíon ar 01 6180200 nó cuir ríomhphost chugainn ag awards@artscouncil.ie
* Déanann an Chomhairle Ealaíon gach iarracht freastal réasúnta a dhéanamh ar dhaoine faoi mhíchumas ar mian leo iarratas a chur isteach nó a bhfuil deacrachtaí acu teacht ar Sheirbhísí ar Líne. Má tá riachtanas agat sa réimse sin, déan teagmháil le hOifigeach Rochtana na Comhairle Ealaíon, Adrienne Martin, ar an nguthán (01 6180219) nó ar ríomhphost (adrienne.martin@artscouncil.ie) trí seachtaine ar a laghad roimh an spriocdháta.
 |

# 1. Faisnéis faoin Dámhachtain Sparánachta Ailtireachta

## 1.1 An spriocdháta chun iarratais a chur isteach

Ní mór gach iarratas a dhéanamh trí úsáid a bhaint as Seirbhísí ar Líne na Comhairle Ealaíon.

|  |  |
| --- | --- |
| Is é an spriocdháta i gcomhair iarratas:  | **5.30pm, Déardaoin, an 31 Eanáir 2019** |

**Tabhair faoi deara:** is é an babhta sparánachta seo an t-aon cheann a thairgfear sa bhliain 2019.

## 1.2 Cuspóirí agus tosaíochtaí na dámhachtana

Is éard is cuspóir na Dámhachtana Sparánachta Ailtireachta tacú le hailtirí gairmiúla aonair chun a gcleachtas cruthaitheach a fhorbairt.

Díríonn an dámhachtain ar an luach agus ar an tairbhe a bhaineann ailtirí as síneadh a chur lena dtréimhse i mbun cleachtaidh dearaidh/cruthaitheach ag céim ar bith dá ngairm bheatha. Tosaíocht sa dámhachtain é am agus acmhainní a thabhairt do na hailtirí chun smaoineamh, taighde agus machnamh a dhéanamh agus chun dul i ngleic lena gcleachtas. D’fhéadfaí an méid seo a leanas a léiriú i dtograí féideartha:

* Conas a chabhróidh an dámhachtain le do chleachtas dearaidh/cruthaitheach a fhorbairt
* Conas a chabhróidh an dámhachtain le do chleachtas dearaidh/cruthaitheach a athmheasúnú tar éis tréimhse leanúnach de shaothar atá bunaithe ar thoradh agus atá á thiomáint ag spriocdhátaí
* Conas a chabhróidh an dámhachtain le do choincheapa agus do smaointe ailtireachta a fhorbairt

Faigheann gach dámhachtain treoir ó straitéis deich mbliana (2016-2025) na Comhairle Ealaíon, *Saothar Ealaíne Iontach a Tháirgeadh: Forbairt na nEalaíon in Éirinn a Threorú* an bonn eolais faoi na dámhachtainí uile (féach anseo: <http://www.artscouncil.ie/ga/straiteis-na-comhairle-ealaion/>).

## 1.3 Cé atá i dteideal iarratas a dhéanamh?

Tá an dámhachtain oscailte d’ailtirí atá ag obair sna seánraí go léir agus ag gach céim dá ngairmréim. Le bheith i dteideal iarratas a dhéanamh, ní mór d’iarratasóirí na riachtanais seo a leanas a shásamh:

* A bheith ina n-ailtirí, a bhfuil cáilíocht ailtireachta acu atá liostaithe i dtreoir 85/384/CEE ó Chomhairle an AE nó, taobh amuigh den Eoraip, cáilíocht atá aitheanta ag an rannóg chuí atá mar bhall den Union Internationale d’Architecture (UIA) agus a bhfuil cumas cruthaithe acu i gcleachtas gairmiúil na hailtireachta. Is féidir an riachtanas seo a shásamh le gnóthachtáil scrúdú cleachtais ghairmiúil nó le cáipéisí a chruthaíonn go bhfuil taithí chuí ag an duine agus ba chóir é seo a sholáthar agus an t-iarratas á dhéanamh.
* Céimithe ailtireachta (i.e. ailtirí a bhfuil céim tríú leibhéil críochnaithe acu ach nach bhfuil ar Chlár na nAiltirí go fóill)
* A bheith ina gcónaitheoirí de chuid Phoblacht na hÉireann. Bíonn cásanna eisceachtúla ann nuair a ghlacann an Chomhairle Ealaíon le hiarratais incháilithe ó dhaoine nach cónaitheoirí de chuid Phoblacht na hÉireann iad. Sula n-admhódh an Chomhairle Ealaíon go bhfuil iarratas den sórt sin incháilithe, áfach, bheadh ar an gComhairle a bheith sásta go gcuirfeadh torthaí togra den sórt sin leis na healaíona i bPoblacht na hÉireann.

**Tá an Chomhairle Ealaíon tiomanta don chothromas agus don chuimsiú agus fáiltíonn siad roimh iarratais ó** dhaoine nó ó ghrúpaí ó phobail ina bhfuil cultúir éagsúla **agus ó dhaoine faoi mhíchumas.**

### Cé hé an t-iarratasóir?

Is é an t-iarratasóir an duine a gheobhaidh aon deontas a thairgfear agus a bheidh freagrach as glacadh le téarmaí agus le coinníollacha an deontais sin.

Ní íocfar aon deontas a thairgfear ach isteach i gcuntas bainc atá á shealbhú in ainm an iarratasóra.

Ní mór go mbeadh na cáipéisí go léir a chuirfear ar fáil in ainm an iarratasóra. Mar shampla, má dhéanann tú iarratas chuig an gComhairle Ealaíon ar mhaoiniú faoin ainm Máire de Barra, ní mór go mbeadh gach cáipéis, lena n-áirítear sonraí bainc agus sonraí cánach, san ainm sin. Ní ghlacfar le leaganacha éagsúla amhail Mary Barry nó Máire Barry.

## 1.4 Cé nach bhfuil i dteideal iarratas a dhéanamh?

Áirítear na daoine seo a leanas leo siúd nach bhfuil i dteideal iarratas a dhéanamh:

* Daoine atá i mbun oideachas fochéime nó iarchéime faoi láthair nó a bheidh ina bhun le linn na tréimhse a bhfuil an sparánacht seo ar fáil di
* Daoine nach ailtirí iad mar a shainmhínítear thuas (cuid **1.3 Cé atá i dteideal iarratas a dhéanamh?**).
* Comhaltaí Aosdána a fhaigheann cnuas.

Ní thig leat cur isteach ar Shraith 1 den Dhámhachtain Sparánachta in 2019 (spriocdháta an 31 Eanáir 2019) má bronnadh Dámhachtain Sparánachta ort faoi shraith a dó na bliana 2018 (spriocdháta an 12 Iúil 2018).

Ní thig leat cur isteach ar Dhámhachtain Sparánachta in 2019 má bronnadh Dámhachtain d’Ealaíontóirí na Chéad Ghlúine Eile ort in 2018.

Ní féidir leat iarratas a dhéanamh ach ar aon cheann amháin de na Dámhachtainí seo a leanas in 2019:

* Sparánacht, Babhta 1
* Sparánacht, Babhta 2
* Sparánacht, An Chéad Ghlúin Eile
* Anthony Cronin
* Sparánacht Markievicz

## 1.5 Cad ar ar féidir leat iarratas a dhéanamh?

|  |  |
| --- | --- |
| Is é an t‑uasmhéid a dhámhfar ar gach iarratas rathúil:  | **€15,000** |

Tá an sparánacht ar fáil ar feadh suas le bliain amháin; ní bhronnfar dámhachtainí ilbhliantúla.

Tá an dámhachtain dírithe ar ‘cheannach ama’ d’ailtirí chun cuidiú go sonrach lena gcleachtas cruthaitheach a fhorbairt. Ceadaítear méid teoranta costas eile ar costais bhunúsacha iad chun tacú le forbairt chleachtas an ailtire. Sa chomhthéacs sin, is féidir le hiarratasóirí cur isteach ar chostais mhaireachtála. Féadfaidh siad cur isteach ar mhaoiniú ar ábhair, acmhainní, trealamh, saineolas tríú páirtí nó seirbhísí ar cíos freisin sa chás inar féidir a léiriú go bhfuil costais den chineál seo bunúsach nó riachtanach i bhforbairt a gcleachtais.

Chomh maith leis na gnáth-theorainneacha a luaitear thuas, déanfaidh an Chomhairle Ealaíon costais a mheas a bhaineann go sainiúil le healaíontóirí faoi mhíchumas a bheith ag saothrú ealaíne. Más mian leat cur isteach ar mhaoiniú breise ar an mbonn sin, ba chóir duit faisnéis a chur ar fáil le d’iarratas ag sonrú na gcostas breise sin.

### Cén seans atá agat tacaíocht a fháil?

Is dámhachtain fhíor-iomaíoch í seo. Faightear i bhfad níos mó iarratas ná mar is féidir leis an gComhairle Ealaíon tacaíocht a thabhairt dóibh.

### Cé mhéad maoinithe ar féidir leat iarratas a dhéanamh air?

Caithfidh an t-iarratas ar mhaoiniú a chuireann tú chuig an gComhairle Ealaíon a bheith bainteach leis an g**caiteachas** a thabhóidh tú le linn do théarma sparánachta. Iarrtar ort do chaiteachas a shonrú i gcuid 3.1 den fhoirm iarratais. Féadfaidh ranníocaíocht i leith costais mhaireachtála, ábhar, taighde agus araile a bheith i gceist leis seo.

Iarrtar ort freisin aon **ioncam** a shíleann tú a gheofar de bharr do thogra a chur in iúl san fhoirm iarratais. Tá ioncam ar bith a bhaineann go sonrach leis na gníomhaíochtaí a mhínítear i do thogra (seachas an maoiniú ón gComhairle Ealaíon atá á iarraidh agat) san áireamh sa chineál ioncaim seo. Ná cuir aon ioncam nach mbaineann leis na gníomhaíochtaí seo san áireamh. Mura mbíonn aon ioncam gaolmhar agat, fág cuid 3.2 den fhoirm iarratais bán.

Is ionann an t-uasmhéid is féidir leat a iarraidh agus an difríocht idir **an caiteachas** agus **an t-ioncam** a shonróidh tú, agus ní féidir an t-uasmhéid atá luaite in aghaidh na bliana a shárú (ach amháin sa chás ina mbaineann sé le daoine faoi mhíchumas).

Iarrtar ort an caiteachas, an t-ioncam agus an méid atá á iarraidh agat a shonrú ag dhá chéim le linn d’iarratais:

* Ar líne, nuair a chuirfidh tú tús leis an iarratas (na figiúirí iomlána amháin)
* I gcuid 3 den fhoirm iarratais (figiúirí miondealaithe agus figiúirí iomlána).

Cinntigh go bhfuil na figiúirí iomlána mar an gcéanna sa dá chás, agus cinntigh gurb ionann an méid atá á iarraidh agus CAITEACHAS IOMLÁN lúide IONCAM IOMLÁN.

## 1.6 Cad nach féidir leat iarratas a dhéanamh air?

Ní féidir leat cur isteach ar níos mó ná dámhachtain sparánachta amháin (in aon fhoirm ealaíne nó in aon chleachtas ealaíon) in aon bhabhta maoinithe amháin. I measc na ngníomhaíochtaí agus na gcostas nach féidir leat cur isteach orthu, tá siad seo a leanas:

* Gníomhaíochtaí nó costais nach n‑oireann do chuspóir na dámhachtana.
* Gníomhaíochtaí a d’oirfeadh níos fearr do dhámhachtain eile arna maoiniú ag an gComhairle Ealaíon nó arna feidhmiú ag gníomhaireachtaí stáit eile, amhail Cultúr Éireann.
* Gníomhaíochtaí a bhí ar siúl cheana féin nó a gcuirfear tús leo sula ndéanfar cinneadh faoi d’iarratas.
* Gníomhaíochtaí ar tugadh fúthu ar mhaithe le cuspóirí carthanachta, rannpháirtíocht i gcomórtas, nó cuspóirí déanta brabúis.
* Gníomhaíochtaí a ndearna an Chomhairle Ealaíon measúnú orthu cheana féin. Déanfar eisceacht má mhol an Chomhairle duit go sainiúil d’iarratas a atreorú chuig an dámhachtain seo. Cuimhnigh, áfach, nach ionann a leithéid de chomhairle agus léiriú go n‑éireoidh leis an iarratas.
* Gníomhaíochtaí acadúla nach bhfuil mar chuid d’fhorbairt cleachtas gairmiúil dearaidh/cleachtais ghairmiúil chruthaithigh.
* Mórchostais chaipitil a bhaineann le tógáil.
* Costais a bhaineann le poiblíocht nó margaíocht nó le cleachtas nó gnóthas ailtireachta a chur chun cinn.

## 1.7 Cén t-ábhar tacaíochta nach mór duit a chur isteach le d’iarratas?

Mar aon le d’iarratas, agus ar leithligh uaithi, le bheith incháilithe le haghaidh measúnú faoin Dámhachtain Sparánachta Ailtireachta, **caithfidh** tú an t-ábhar tacaíochta seo a leanas a chur isteach ar líne:

* CV mionsonraithe cothrom le dáta (trí leathanach ar a mhéad).
* Ráiteas ar leith ar do chleachtas dearaidh/cruthaitheach (leathanach amháin ar a mhéad).
* Fianaise ar cháilíocht ailtireachta (feic cuid **1.3 Cé atá i dteideal iarratas a dhéanamh?**).
* Samplaí físe agus/nó scríofa d’ardchaighdeán de do shaothar a chuireann do chleachtas dearaidh/cruthaitheach go nuige seo in iúl. Ba chóir go mbeadh gach grianghraf agus íomhá gluaiste lipéadaithe go soiléir agus go mbeadh liosta íomhánna leo, lena n-áirítear cur síos gairid ar a bhfuil sa saothar. Ag brath ar an bhformáid a úsáideann tú, seo a leanas treoir:
	+ Deich ngrianghraf d’ardchaighdeán
	+ Sleachta ó shaothar íomhánna gluaisteacha más cuí (trí shliocht x trí nóiméad) mar aon le míniú orthu

 **Tabhair faoi deara:** ní mór ábhar íomhánna gluaistí agus fuaime tacaíochta a chur isteach mar naisc YouTube – feic **Naisc YouTube a chur isteach** ar leathanach 7. **Ní** ghlactar le comhaid aonair d’íomhá ghluaisteach, comhaid fuaime, naisc Vimeo ná aon suíomh gréasáin eile seachas YouTube agus **ní** bhreathnófar orthu.

* + Suas le trí shampla (i bhformáid leictreonach) de chatalóga, de mhonagraif le déanaí nó d’fhoilseacháin ábhartha.

I gcás go mbraitheann do thogra ar shaineolas daoine eile nó eagraíochtaí eile, ba chóir duit sonraí faoina saineolas, faoina gcreidiúnú agus faoina gcuntas teiste a chur isteach.

Má tá obair le hainmhithe i gceist le do thogra, ní mór duit cóip den cháipéis *Beartas agus Nósanna Imeachta um Chosaint Ainmhithe* de do chuid a chur ar fáil.

Measfar nach bhfuil d’iarratas incháilithe mura gcuirfidh tú an t‑ábhar tacaíochta riachtanach isteach.

Má bhíonn faisnéis uait faoi na formáidí is féidir leat a úsáid faoi choinne an ábhair tacaíochta is mian leat a uaslódáil mar chuid de d’iarratas, feic rannán **2.3** **Ullmhaigh aon ábhar tacaíochta atá riachtanach don iarratas**.

### Ábhar tacaíochta roghnach

Sa mhullach ar an ábhar tacaíochta riachtanach a luaitear thuas, féadfaidh tú aon ábhar eile a chur isteach a mheasann tú atá ábhartha faoi choinne d’iarratais e.g. teistiméireachtaí gairmiúla, léirmheasanna nó aistí.

**An fhormáid le haghaidh ábhar tacaíochta**

Ní mór gach ábhar tacaíochta don Dámhachtain Sparánachta Ailtireachta a chur isteach ar líne. Ní ghlacfar le hábhar tacaíochta i gcruachóip.

* Ní mór ábhar íomhá gluaistí agus fuaime a chur isteach mar naisc YouTube i gcáipéis Microsoft Word nó OpenOffice Writer ar leith – feic **Naisc YouTube a chur isteach** ar leathanach 7.
* Ní mór gach ábhar ealaíonta agus ábhar tacaíochta eile (i.e. buiséad, CVanna, etc.) a uaslódáil mar cháipéisí **ar leith, astu féin**.
* Cuir liostaí íomhánna agus faisnéis chomhthéacsúil san áireamh le haghaidh an uile ábhar tacaíochta i dtéacschomhad ar leith atá lipéadaithe go soiléir. Maidir le hábhar dearaidh/ealaíonta, ba chóir sonraí a bheith i gceist leis sin faoin saothar, cá huair agus cá háit ar tógadh/léiríodh é, agus tráchtaireacht ar théama an tsaothair nó tráchtaireacht ghinearálta.

# 2. D’iarratas a dhéanamh

## 2.1 Cláraigh le Seirbhísí ar Líne na Comhairle Ealaíon

Ní mór gach iarratas a dhéanamh trí Sheirbhísí ar Líne na Comhairle Ealaíon; ní ghlacfar le hiarratais a dhéanfar ar bhealach ar bith eile (tríd an bpost, ar fhacs nó ar an ríomhphost).

Ní mór duit cuntas Seirbhísí ar Líne a bheith agat chun iarratas a dhéanamh. Mura bhfuil cuntas Seirbhísí ar Líne agat cheana féin, cláraigh do chuntas tríd an bhfoirm chlárúcháin a chomhlánú anseo: [https://onlineservices.artscouncil.ie/register.aspx?&lang=gd-ge](https://onlineservices.artscouncil.ie/register.aspx?&amp;amp;lang=gd-ge).

Laistigh de chúig lá oibre seolfar ARN (uimhir thagartha ealaíontóra) uathúil agus pasfhocal chugat (i ríomhphost), agus beidh tú in ann úsáid a bhaint astu chun logáil isteach ar na Seirbhísí ar Líne.

### Riachtanais maidir leis na Seirbhísí ar Líne a úsáid

Ní mór do do ríomhaire agus don bhrabhsálaí Idirlín na riachtanais seo a leanas a chomhlíonadh ionas go n-oibreoidh na seirbhísí ar líne duit:

|  |  |
| --- | --- |
| Ríomhaire | Windows 7 nó níos déanaíle Internet Explorer 8.0 nó níos déanaí NÓ Firefox 27 nó níos déanaí NÓ Chrome 33 nó níos déanaí |
| Mac | Mac OS X v10.5 Leopard nó níos déanaí *le* Safari 3.1 nó Safari 10 NÓ Firefox 27 nó níos déanaí NÓ Chrome 32 nó níos déanaí**Tabhair faoi deara:** Má choisceann Safari 11 uaslódáil cáipéisí, úsáid Firefox nó Chrome. |

**Tabhair faoi deara:** Ní mór go mbeadh Microsoft Word nó OpenOffice Writer ar an ríomhaire freisin chun an fhoirm iarratais a chomhlánú. Bogearraí saor in aisce é OpenOffice Writer is féidir a íoslódáil ó [http://openoffice.org](http://www.openoffice.org).

**Ní mór duit leagan OpenOffice Writer 4.0.1 nó níos túisce a úsáid.**

Nuair a úsáideadh leaganacha níos déanaí de OpenOffice Writer ná 4.0.1 bhí fadhbanna leis an gcuma a bhí ar na foirmeacha iarratais nuair a cuireadh isteach trí sheirbhísí ar líne iad.

Féach ar fhíseán na Comhairle Ealaíon *Ag úsáid OpenOffice chun an fhoirm iarratais a íoslódáil, a líonadh isteach agus a uaslódáil* ag<https://www.youtube.com/user/ArtsCouncilDemos>.

Ba cheart d’úsáideoirí Apple Mac aird a thabhairt ar an gcuid a phléann leis an leagan 4.0.1 a íoslódáil ar Apple Mac a bhfuil na leaganacha is déanaí de Mac OS suiteáilte orthu.

Mura féidir leat aon cheann de na riachtanais sin a chomhlíonadh nó mura dtuigeann tú iad, téigh i dteagmháil linn le comhairle a fháil chomh luath agus is féidir leat roimh an spriocdháta.

### Fág do dhóthain ama agat féin chun an t-iarratas a chomhlánú

Ba chóir duit eolas a chur ar shuíomh gréasáin na Seirbhísí ar Líne tamall maith roimh an spriocdháta agus roimh duit iarratas a ullmhú. Is dócha go mbeidh an-chuid cuairteoirí ar an suíomh tráthnóna an spriocdháta. Ba chóir duit d’iarratas a ullmhú agus a chur isteach tamall maith roimh an spriocdháta.

D’fhéadfadh an t-am uaslódála a bheith i bhfad níos faide ná an t-am íoslódála. D’fhéadfadh sé go dtógfadh sé níos faide ná mar a cheapfá d’ábhar tacaíochta a uaslódáil.

### Tacaíocht theicniúil

Má tá tacaíocht theicniúil uait agus iarratas ar líne á dhéanamh agat, is féidir leat dul i dteagmháil leis an gComhairle Ealaíon ach ríomhphost a sheoladh chuig onlineservices@artscouncil.ie nó trí ghlaoch a chur ar 01 6180200. Molaimid duit aon deacrachtaí teicniúla a thuairisciú dúinn tamall maith roimh an spriocdháta. Tabhair uimhir ghutháin agus déan cinnte go bhfuil tú ar fáil chun glaoch uainn a fhreagairt.

Déileálaimid le fiosruithe ar bhonn tús freastail ar an gceann is túisce.

Cuimhnigh go ndéantar anrud glaonna ag druidim leis an spriocdháta agus go mb’fhéidir nach réiteofar glaonna i dtaobh tacaíocht theicniúil a gheofar tar éis **2.30pm ar an dáta deiridh** roimh an spriocdháta.

## 2.2 Líon isteach an fhoirm iarratais

Mura bhfuil sé seo déanta agat cheana féin, íoslódáil an fhoirm iarratais don dámhachtain ar mian leat iarratas a dhéanamh uirthi. Is cáipéis atá comhoiriúnach le Microsoft Word/OpenOffice Writer í an fhoirm iarratais, a chomhlánóidh tú as líne (ar do ríomhaire féin). Tugtar treoir ar an bhfoirm iarratais maidir le conas gach cuid den fhoirm a líonadh isteach.

### Do chás a chur i láthair

Chun an cás is fearr a chur i láthair maidir le cén fáth ar chóir duit maoiniú a fháil, ba chóir duit breithniú an-chúramach a dhéanamh ar cad a chuirfidh tú san áireamh sna codanna seo a leanas den fhoirm:

|  |  |
| --- | --- |
| 1.4 Inis dúinn fút féin | Abair cúpla rud fút féin agus tabhair breac-chuntas ar ar bhain tú amach le gairid ó thaobh na n-ealaíon de. |
| 2.1 Achoimre ar do thogra | Déan achoimre ar do thogra (suas le trí phointe ghearra).  |
| 2.2 Sonraí faoi do thogra | Cuid lárnach de do thogra is ea an méid a scríobhfaidh tú anseo agus ba chóir go gcabhródh sé leis na daoine a bheidh i mbun measúnú ar d’iarratas tuiscint a fháil ar cad is mian leat a dhéanamh agus cén fáth. I measc na nithe a d’fhéadfaí a chur isteach, tá míniú praiticiúil ar an ngníomhaíocht atá beartaithe agat, do chuid spriocanna agus uaillmhianta ealaíonta, an mór-chomhthéacs ina bhfuil tú ag déanamh an togra, agus aon fhaisnéis eile a mheasann tú a bheith ábhartha.  |
| 2.3 D’iarratas agus na critéir mheasúnaithe | Déan cur síos ar an gcaoi a gcomhlíonann d’iarratas gach ceann de na critéir mheasúnaithe – feic cuid **3.3 Critéir chun iarratais a mheasúnú** (sa cháipéis seo). |

## 2.3 Ullmhaigh aon ábhar tacaíochta atá riachtanach don iarratas

Ní mór duit ábhar tacaíochta a chur isteach le d’iarratas. De ghnáth, áirítear leis sin samplaí de shaothar reatha de do chuid – e.g. téacs, físeán, íomhánna, nó taifeadtaí fuaime.

Ní mór duit an t-ábhar tacaíochta ar fad a chur isteach ar líne. Ní mór duit, más gá, ábhar a scanadh nó a shábháil i bhformáid leictreonach.

### Na formáidí comhaid a nglactar leo

Liostaítear sa tábla seo a leanas na formáidí comhaid atá inghlactha mar chuid d’iarratas.

|  |  |
| --- | --- |
| Cineál comhaid | Iarmhír comhadainm |
| téacschomhaid  | .rtf/.doc/.docx/.txt |
| comhaid íomhá  | .jpg/.gif/.tiff/.png |
| scarbhileoga  | .xls/.xlsx |
| Comhaid Adobe Acrobat Reader | .pdf |

Ar mhaithe le háisiúlacht, bailigh le chéile na comhaid go léir a theastóidh uait in áit inrochtana ar do ríomhaire.

### Naisc YouTube a chur isteach

Má tá tú ag cur ábhar íomhá gluaistí nó fuaime isteach mar chuid de d’iarratas, ní féidir leat é sin a dhéanamh ach trí naisc YouTube amháin. Ní ghlactar le comhaid aonair d’íomhá ghluaisteach ná comhaid fuaime agus **ní** bhreathnófar orthu. **Ní** bhreathnófar ar naisc chuig ábhar ar shuíomhanna gréasáin eile seachas ar YouTube.

Chun ábhar a uaslódáil ar YouTube, cliceáil ar Uaslódáil ar leathanach baile YouTube ([www.youtube.com](http://www.youtube.com)), agus lean na leideanna. Mura mian leat go mbeadh ábhar a uaslódálann tú chuig YouTube chun críocha d’iarratais le feiceáil go poiblí, féadfaidh tú d’fhíseán a ainmniú mar cheann ‘neamhliostaithe’ i socruithe.

Maidir le gach mír a uaslódálann tú, tugann YouTube URL duit – is é seo seoladh iomlán na háite ina bhfuil an mhír á hóstáil ar YouTube. Ní mór duit an URL (na URLanna) do d’ábhar a chóipeáil isteach i gcáipéis Microsoft Word nó OpenOffice Writer. Is féidir leat é sin a shábháil agus a chur isteach mar chuid de d’iarratas ansin. Cinntigh go gcuireann tú faisnéis chomhthéacsúil ann chun cur síos a dhéanamh ar an ábhar nasctha.

Sular n-uaslódálann tú an cháipéis, seiceáil go n-oibríonn na naisc – is é sin le rá, go nascann siad i gceart le d’ábhar ar YouTube.

### Comhaid a ainmniú go cuí

Maidir le gach comhad a bhfuil sé ar intinn agat é a uaslódáil, tabhair comhadainm air a léiríonn go soiléir cad atá ann nó cad a léirítear leis. Mar shampla ba chóir go mbeadh sé soiléir ó ainm an chomhaid cibé an CV, téacs samplach nó léirmheas ar shaothar roimhe seo atá sa cháipéis.

Cuir cáipéisí tacaíochta isteach i gcomhaid ar leith atá ainmnithe go cuí.

|  |  |
| --- | --- |
| Ainmneacha maithe le tabhairt ar chomhaid i gcás iarratasóra darb ainm Jack Russell | russelljack iarratas.docrusselljack obair idir lámha.docrusselljack Beartas um Chosaint Leanaí.docrusselljack nasc youtube.doc |

Is é **40 MB** an t-uasmhéid iomlán maidir leis an ábhar tacaíochta ar fad a uaslódáiltear le hiarratas amháin.

## 2.4 D’iarratas a dhéanamh ar líne

Chun d’iarratas a chur isteach ar líne, ní mór duit dul trí cheithre phríomhchéim. Cliceáil ar **Sábháil dréacht** ag deireadh gach céime. Is féidir leat teacht ar ais chuig d’iarratas agus é a athbhreithniú tráth ar bith sula gcuirfidh tú isteach ar deireadh é.

### 1. Roghnaigh clár maoinithe agus íoslódáil an fhoirm iarratais

Chun tús a chur le hiarratas nua, cliceáil ar an gcnaipe **Déan iarratas** ar do leathanach baile, agus lean na leideanna chun an clár cuí maoinithe a roghnú agus chun uimhir uathúil thagartha a thabhairt do d’iarratas, trína n-aithneofar é. Ag an gcéim seo, is féidir leat an fhoirm iarratais a íoslódáil freisin (mura bhfuil sé sin déanta agat cheana féin).

### 2. Iarr méid an mhaoinithe

Ag an gcéim seo, sonróidh tú an caiteachas agus an t-ioncam a bhaineann le do thogra, agus méid an mhaoinithe atá á iarraidh agat. Ba chóir gurb ionann an méid a iarrtar agus CAITEACHAS IOMLÁN lúide IONCAM IOMLÁN. Ba chóir go mbeadh na figiúirí deiridh a iontrálann tú anseo díreach cosúil leo siúd a iontrálann tú i gcuid 3 den fhoirm iarratais.

### 3. Uaslódáil an fhoirm iarratais agus an t-ábhar tacaíochta

Lean na leideanna chun d’fhoirm iarratais atá comhlánaithe agus sábháilte a uaslódáil, mar aon le do CV agus aon ábhar tacaíochta riachtanach eile. Ní gá duit gach rud a uaslódáil ag an am céanna. Is féidir leat d’iarratas a shábháil mar dhréacht, agus teacht ar ais chuige níos déanaí.

### 4. Seol an t-iarratas

Nuair a bheidh tú sásta go bhfuil gach rud atá de dhíth chun tacú le d’iarratas uaslódáilte agat, cliceáil **Cuir isteach**.

Ní féidir an t‑iarratas a athrú tar éis é a chur isteach. Ná cuir an t‑iarratas isteach go dtí go mbeidh tú iomlán sásta leis.

Ba chóir a bheith ag súil le dhá ríomhphost a fháil. Eiseofar an chéad cheann láithreach bonn nuair a gheobhaidh an Chomhairle Ealaíon d’iarratas. D’fhéadfá an dara ceann a fháil cúpla nóiméad ina dhiaidh sin agus d’uimhir iarratais ann, a úsáidfear i ngach comhfhreagras a bhainfidh leis an iarratas seo. **Tabhair faoi deara**: tá sé tábhachtach go rachfá i dteagmháil le onlineservices@artscouncil.ie **mura bhfaigheann tú** an dara ríomhphost deimhnithe a mbeidh an uimhir iarratais ann.

# 3. Próiseáil agus measúnú na n-iarratas

## 3.1 Forbhreathnú

Déanann an Chomhairle Ealaíon gach iarratas a mheas, tugann sí breith orthu agus cuireann sí a breith in iúl do na hiarratasóirí de réir na nósanna imeachta atá leagtha síos. Is é an aidhm atá ann a chinntiú go bhfuil córas cothrom trédhearcach ann maidir le dámhachtainí a bhronnadh.

## 3.2 An próiseas measúnaithe

Déanann an Chomhairle Ealaíon gach iarratas a fhaightear a phróiseáil mar seo a leanas:

|  |  |
| --- | --- |
| 1 | Déantar an t-iarratas a admháil. |
| 2 | Seiceáiltear cáilitheacht an iarratais – cuirtear gach iarratas incháilithe ar aghaidh chuig an gcéim mheasúnaithe. |
| 3 | Déanann comhairleoir(í) agus/nó an fhoireann measúnú scríofa ar an iarratas. |
| 4 | Molann comhairleoir(í) agus/nó an fhoireann ar chóir iarratas a chur ar an ngearrliosta nó nár chóir. |
| 5 | Déanann an painéal piaraí athbhreithniú ar na hiarratais go léir ar an ngearrliosta agus ar an ábhar gaolmhar, ansin tugann sé scóir agus déantar cinntí. |
| 6 | Cuirtear na cinntí in iúl do na hiarratasóirí i scríbhinn. |
| 7 | Déanann an Chomhairle nóta de na cinntí. |

### Achar ama

Déanann an Chomhairle Ealaíon dianiarracht iarratais a mheasúnú chomh luath agus is féidir ach mar gheall ar líon na n-iarratas agus ar an bpróiseas dianmheasúnaithe, tógfaidh sé suas le deich seachtaine ón spriocdháta go dtí go ndéanfar an cinneadh.

## 3.3 Critéir chun iarratais a mheasúnú

Déantar iarratais a mheasúnú i gcomhthéacs iomaíoch agus cuirtear na hacmhainní atá ar fáil san áireamh. Déantar measúnú ar gach iarratas i gcoinne na gcritéar seo a leanas: **a)** fiúntas ealaíne, **b)** an chaoi a gcomhlíonann siad cuspóirí agus tosaíochtaí na scéime nó na dámhachtana, agus **c)** indéantacht. Cuirtear síos ar gach ceann de na critéir sin thíos.

Cé go bhféadfadh iarratasóirí foirmeacha ealaíne/cleachtais ealaíon eile a roghnú mar chinn a bhaineann lena n-iarratas, déanfaidh an fhoireann atá freagrach as an bpríomhfhoirm ealaíne roghnaithe measúnú ar an iarratas agus d’fhéadfaidís siúd, i gcásanna áirithe, measúnú tánaisteach a iarraidh ó fhoireann eile.

### Fiúntas ealaíne

I gcás an mheasúnaithe ar an bhfiúntas ealaíne, dírítear ar chleachtas an ealaíontóra roimhe sin agus ar nádúr na gníomhaíochta atá beartaithe. Áirítear anseo:

* Cleachtas an ealaíontóra arna léiriú leis an ábhar tacaíochta a cuireadh isteach
* Cuntas teiste an ealaíontóra arna léiriú leis an CV agus leis an ábhar tacaíochta eile a cuireadh isteach
* Cumas an ealaíontóra arna léiriú leis an bhfoirm iarratais agus leis na hábhair eile a cuireadh isteach
* An ghníomhaíocht ealaíon atá beartaithe de réir mar atá léirithe san fhoirm iarratais
* Comhthéacs na foirme ealaíne nó an chleachtais ealaíon lena mbaineann an ghníomhaíocht atá beartaithe
* An uaillmhian, an úrnuacht agus an inniúlacht atá léirithe ag an ealaíontóir.

### Cuspóirí agus tosaíochtaí na dámhachtana a chomhlíonadh

Déantar iarratais a mheasúnú de réir a fheabhas a éiríonn leo cuspóirí agus tosaíochtaí na dámhachtana a chomhlíonadh – feic cuid **1.2 Cuspóirí agus tosaíochtaí na dámhachtana**.

Mar shampla, d’fhéadfaí go n-áireofaí le measúnú den sórt sin breathnú ar an tairbhe a bhainfeadh cleachtas an ealaíontóra as an ngníomhaíocht atá beartaithe agus ar an bhforbairt a dhéanfaí ar an gcleachtas sin, nó ar an méid a bpléitear leis na tosaíochtaí ar leith a aithníodh.

### Indéantacht

Breathnaítear sa mheasúnú indéantachta ar an gcumas a léiríonn an t-iarratasóir an ghníomhaíocht atá beartaithe a chomhlíonadh. Áirítear air sin breathnú ar na nithe seo a leanas:

* An clár ama nó an sceideal atá beartaithe
* Infhaighteacht na dtacaíochtaí nó na bpáirtithe eile a aithnítear san iarratas.

## 3.4 Painéil phiaraí

Is é cuspóir chruinnithe an phainéil piaraí ná éagsúlacht tuairimí saineolacha a cheadú chun faisnéis a chur ar fáil don phróiseas cinnteoireachta. De ghnáth cuimsíonn painéil phiaraí triúr moltóirí seachtracha ar a laghad a bhfuil saineolas ábhartha acu ar an bhfoirm ealaíne agus/nó ar an gcleachtas ealaíon.

Bíonn comhalta de chuid na Comhairle Ealaíon i gceannas ar gach cruinniú de ghnáth agus gníomhaíonn an comhalta sin mar chathaoirleach gan ceart vótála. Freastalaíonn comhairleoirí agus foireann na Comhairle Ealaíon ar na cruinnithe de réir mar is gá, agus bíonn na daoine a raibh baint acu le measúnú tosaigh na n-iarratas ar fáil chun faisnéis a sholáthar, de réir mar is gá. Beidh rochtain ag lucht an phainéil ar gach iarratas ar an ngearrliosta agus ar an ábhar gaolmhar go léir lá roimh an gcruinniú, tráth a ndéanann siad na hiarratais ar an ngearrliosta a athbhreithniú, a phlé agus a scóráil. Ina dhiaidh sin, déantar iarratais a rangú de réir scóir. Mar thoradh ar an gcomhthéacs iomaíoch agus ar an mbuiséad ar fáil, is dóigh nach mbeidh an Chomhairle Ealaíon in ann a mhaoiniú ach líon beag de na hiarratais a gheofar.

**Próiseas Scórála**

Iarrtar ar an bpainéal na hiarratais a scóráil de réir an chórais seo a leanas:

* A – Caithfear a Mhaoiniú (10 bpointe): dar leis an gcomhalta painéil gur comhlíonadh na critéir go léir san iarratas le haghaidh na dámhachtana agus go bhfuil maoiniú tuillte aige ar an mbonn sin, an méid atá á iarraidh más féidir.
* B – Ba Chóir a Mhaoiniú (8 bpointe): dar leis an gcomhalta painéil gur comhlíonadh na critéir san iarratas an oiread sin go bhfuil maoiniú tuillte aige má tá acmhainní ar fáil.
* C – D’fhéadfaí a Mhaoiniú (5 phointe): dar leis an gcomhalta painéil gur comhlíonadh na critéir san iarratas, ach ní an oiread sin leis na hiarratais eile ó thaobh iomaíochta de.
* D– Ní Tosaíocht É (2 phointe): dar leis an gcomhalta painéil nár comhlíonadh na critéir san iarratas an oiread sin go bhfuil maoiniú tuillte aige.

### Dearbhú leasa

D’fhonn cothroime agus cothromas sa chinnteoireacht a chinntiú, ní mór do chomhaltaí painéil leas a dhearbhú má tá dlúthcheangal pearsanta nó gairmiúil acu le hiarratasóir nó má tá baint acu ar shlí ar bith leis an iarratas. Féadann ‘leas’ a bheith ina ‘leas airgid’ nó ina ‘leas neamhairgid’ (e.g. gaol muintire, comhpháirtíochtaí pearsanta, nó comhpháirtíochtaí gnó idir fhoirmiúil agus neamhfhoirmiúil, etc.)

Ní mór an leas a dhearbhú a luaithe agus is eol don chomhalta painéil é. D’fhéadfadh sé sin tarlú nuair a iarrtar air/uirthi suí ar an bpainéal (más eol an ‘leas’ ag an bpointe sin) nó tar éis liosta na n-iarrthóirí a fháil. I gcás go ndearbhaítear leas, ní bhfaighidh an comhalta painéil sin páipéir a bhaineann leis an iarratas sin agus beidh air nó uirthi an seomra a fhágáil nuair a bhíonn an t-iarratas ar leith á athbhreithniú. Nuair a thagann an cás sin aníos, vótálfaidh an Cathaoirleach in ionad an chomhalta painéil.

I roinnt cásanna b’fhéidir nach dtuigfeadh comhalta painéil go bhfuil coinbhleacht leasa ann go dtí go bhfaigheann sé/sí na páipéir phainéil chun iad a athbhreithniú. I gcásanna den sórt sin ní mór don chomhalta painéil ball foirne den Chomhairle Ealaíon nó Cathaoirleach an phainéil a chur ar an eolas chomh luath agus a thuigeann siad go bhféadfadh coinbhleacht leasa a bheith i gceist.

Sa chás go gcuireann beirt ón bpainéal in iúl go bhfuil coinbhleacht leasa acu i leith aon iarratais amháin, beidh an cathaoirleach páirteach mar chuid den phróiseas cinnteoireachta i gcás an iarratais shonraigh sin.

Má tá coinbhleacht leasa ag Cathaoirleach ainmnithe an phainéil, ní mór dó/di é sin a dhearbhú a luaithe agus is eol dó/di go bhfuil a leithéid ann agus an fógra sin a thabhairt i scríbhinn roimh an gcruinniú. Sa chás sin, beidh an Ceann Foirne mar chathaoirleach ar an bplé a dhéanfar maidir leis an iarratas a bhfuil coinbhleacht leasa i gceist leis.

## 3.5 Toradh na n-iarratas

Cuirtear gach iarratasóir ar an eolas i scríbhinn maidir le toradh a n-iarratas.

Má éiríonn le d’iarratas, cuirfear litir thairisceana chugat ina sonrófar méid an mhaoinithe a bhronnfar ort agus téarmaí agus coinníollacha na dámhachtana. Inseofar duit freisin conas do dhámhachtain a tharraingt anuas.

Faigheann an Chomhairle Ealaíon líon mór iarratas, agus bíonn an t-éileamh ar mhaoiniú i gcónaí níos mó ná na hacmhainní a bhíonn ar fáil. Mura n-éireoidh le d’iarratas, is féidir leat aiseolas a iarraidh ar fhoireann na Comhairle Ealaíon. Níl aon ghealltanas ann go mbronnfar dámhachtain mar gheall ar incháilitheacht agus ar chomhlíonadh nósanna imeachta iarratais amháin.

Níl iarratasóirí nach n-éireoidh leo incháilithe chun iarratas a dhéanamh ar dhámhachtain eile de chuid na Comhairle Ealaíon le tabhairt faoin ngníomhaíocht chéanna. Más dóigh leis an gComhairle Ealaíon go mbeadh an ghníomhaíocht atá beartaithe níos feiliúnaí do chlár dámhachtana eile is féidir eisceacht a dhéanamh. I gcás dá leithéid, cuirfear é sin in iúl duit i scríbhinn.

### Achomhairc

Is féidir le hiarratasóirí cinneadh maoinithe a achomharc má mheasann siad gur sáraíodh nósanna imeachta foilsithe na Comhairle Ealaíon, nó gur cuireadh i bhfeidhm go héagórach iad nó nár cloíodh leo. Má mheasann tú nár cloíodh le nósanna imeachta na Comhairle Ealaíon, breathnaigh ar an bpróiseas achomharc ar <http://www.artscouncil.ie/ga/Maoiniu/Achomhairc/> nó téigh i dteagmháil leis an gComhairle Ealaíon le haghaidh cóip den bhileog faisnéise faoin bpróiseas achomharc.